Lene Espersen (KF), 2013-12-10:
Med dette beslutningsforslag meddeler Folketinget sit samtykke til, at Danmark bidrager til FN's og OPCW's mission i Syrien med henblik på at sikre destruktion af det syriske kemiske våbenprogram inden for rammerne af FN's Sikkerhedsråds resolution 2118 af 27. september 2013.
På trods af at den syriske borgerkrig har hærget i godt 2½ år, at den har fordrevet over 2 millioner mennesker, samt at den ifølge flere kilder har kostet over 100.000 menneskeliv, var det først med det kemiske angreb mod Damaskus' forstæder den 21. august 2013, at verdenssamfundet reagerede.
Det Konservative Folkeparti har mange gange før sagt – og vi gør det igen i dag – at det er helt uforståeligt, verdenssamfundet accepterer den slags årelange overgreb, uden at det har konsekvenser.
Den konservative tænker og filosof og konservatismens grundlægger, Edmund Burke, sagde: Det eneste, der kræves, for at ondskaben sejrer, er, at de gode mennesker intet foretager sig.
Man burde efter konservativ opfattelse have arbejdet for etableringen af en no-fly zone – en flyveforbudszone – i dele af Syrien, med eller uden russisk accept, således at civilbefolkningen blev beskyttet.
Dette beslutningsforslag hjælper kun minimalt på at give en bedre beskyttelse af Syriens borgere, idet det alene handler om at sikre en destruktion af Syriens kemiske våben.
De fleste civile tab er sket med konventionelle våben, og disse gør dette beslutningsforslag intet for at fratage regimet på den ene side og terroristerne i form af al-Qaeda på den anden side.
På trods af at det i en medmenneskelig sammenhæng er en meget lille del af problemet, der her løses, anerkender vi, at det er godt, at de kemiske våben destrueres.
Med vedtagelsen af FN's Sikkerhedsråds resolution 2118 blev det besluttet, at der var tre faser i forbindelse med at få afviklet de kemiske våben; en identifikation og destruktion af våbnene.
Den indledende fase, der skal analysere opgavens omfang, er afsluttet; den efterfølgende fase, hvor produktions- og blandingsudstyret bliver destrueret, er også afsluttet, og med beslutningen af 15. november 2013 fra OPCW, altså organisationen for forbud mod kemiske våben, er vilkårene for destruktionen af Syriens kemiske våben nu fastlagt.
FN opfordrer alle medlemslandene til at støtte missionen.
Danmark har i forvejen leveret en meget flot støtte til Syrien i form af et humanitært bidrag.
Men der er brug for yderligere kapaciteter til at sikre en forsvarlig destruktion af de kemiske våben uden for Syrien.
Man forventer, at dette vil ske på et andet lands fartøj, højst sandsynligt på et af USA's fartøjer, men det er endnu ikke fastlagt, i hvilken havn dette skal foregå.
Jeg har bemærket mig, at det er en forudsætning for en dansk transport, at vi kender destinationen, samt at OPCW har truffet de nødvendige beslutninger i relation til transporten.
Med dette beslutningsforslag vil Danmark støtte implementeringen af FN's Sikkerhedsråds resolution 2118 ved at bidrage med maritim transportkapacitet, et flådefartøj til maritim ekskorte af ABSALON-klassen, maritim føringskapacitet samt et lufttransportbidrag i form af et C-130J Herkules-fly og et personbeskyttelseshold til støtte for missionen.
Jeg vil gerne fremhæve, at Forsvarets Efterretningstjeneste har afgivet en trusselsvurdering, hvor det vurderes, at trusselsniveauet er højt, for så vidt angår kidnapninger mod vestlige mål, og at det også er højt, for så vidt angår mulighederne for civile uroligheder og meget andet.
Der er med andre ord også i dette tilfælde, ligesom der var i forbindelse med det tidligere beslutningsforslag, tale om en farlig mission.
Ikke desto mindre og på trods af de risici, der er forbundet med opgaven, ikke mindst i forhold til personbeskyttelsesdelen, så mener Det Konservative Folkeparti, det er rigtigt, at Danmark bidrager.
Vi har evnen, og vi har viljen, og vi har troen på, at det skal lykkes, og derfor siger vi også ja til dette beslutningsforslag.